CELEX: 32014R0449
Language: sl
Date: 2014-05-02 00:00:00
Title: Izvedbena uredba Komisije (EU) št. 449/2014 z dne 2. maja 2014 o spremembi Izvedbene uredbe (EU) št. 498/2012 o dodelitvi tarifnih kvot, ki se uporabljajo za izvoz lesa iz Ruske federacije v Evropsko unijo

3.5.2014   
            
            
               SL
            
            
               Uradni list Evropske unije
            
            
               L 132/57
            
         IZVEDBENA UREDBA KOMISIJE (EU) št. 449/2014
   z dne 2. maja 2014
   o spremembi Izvedbene uredbe (EU) št. 498/2012 o dodelitvi tarifnih kvot, ki se uporabljajo za izvoz lesa iz Ruske federacije v Evropsko unijo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Sklepa Sveta 2012/105/EU z dne 14. decembra 2011 o podpisu Sporazuma v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo, ter Protokola med Evropsko unijo in vlado Ruske federacije o tehničnih podrobnostih v skladu z navedenim sporazumom (1) in zlasti člena 4 Sklepa,
   ob upoštevanju naslednjega:
   
               (1)
            
            
               Ruska federacija je 22. avgusta 2012 pristopila k Svetovni trgovinski organizaciji. Obveznosti Ruske federacije vključujejo tarifne kvote za izvoz lesa nekaterih vrst iglavcev, katerih delež je dodeljen za izvoz v Unijo. Podrobnosti upravljanja teh tarifnih kvot določata Sporazum v obliki izmenjave pisem med Evropsko unijo in Rusko federacijo o upravljanju tarifnih kvot za izvoz lesa iz Ruske federacije v Evropsko unijo (2) (v nadaljnjem besedilu: Sporazum) ter Protokol (3) med Evropsko unijo in vlado Ruske federacije o tehničnih podrobnostih v skladu s Sporazumom (v nadaljnjem besedilu: Protokol). Sporazum in Protokol sta bila podpisana 16. decembra 2011. Uporabljata se začasno od datuma pristopa Ruske federacije k Svetovni trgovinski organizaciji.
            
         
               (2)
            
            
               Izvedbena uredba Komisije (EU) št. 498/2012 (4) v skladu s členom 4 Sklepa Sveta 2012/105/EU določa pravila o dodelitvi tarifnih kvot, ki se uporabljajo za izvoz lesa iz Ruske federacije v Evropsko unijo. Navedena uredba se preneha uporabljati na datum, ko se preneha začasno uporabljati Protokol.
            
         
               (3)
            
            
               Čeprav se Sporazum in Protokol še naprej začasno uporabljata do zaključka postopkov, potrebnih za njuno sklenitev, so izkušnje z izvajanjem Izvedbene uredbe (EU) št. 498/2012 v prvih treh kvotnih obdobjih pokazale, da je treba spremeniti člen 15 navedene uredbe, da bi se upoštevala nizka stopnja izkoriščenosti tarifnih kvot v prvih treh kvotnih obdobjih. Opustitev zmanjšanja zgornjih meja uvoza iz členov 13 in 14 v kvotnem obdobju 2015 je potrebna za polno izkoriščenost s strani tradicionalnih uvoznikov, zlasti tarifnih kvot, dodeljenih za izvoz v Unijo.
            
         
               (4)
            
            
               Izvedbeno uredbo (EU) št. 498/2012 je zato treba ustrezno spremeniti.
            
         
               (5)
            
            
               Ukrepi iz te uredbe so v skladu z mnenjem odbora za les, ustanovljenega s Sklepom Sveta 2012/105/EU –
            
         SPREJELA NASLEDNJO UREDBO:
   Člen 1
   Člen 15 Izvedbene uredbe (EU) št. 498/2012 se nadomesti z naslednjim:
   
      „Člen 15
      1.   Če sta sočasno izpolnjena pogoja za zmanjšanje zgornjih meja uvoza iz členov 13 in 14, se uporabi samo večje zmanjšanje (Ri ali ri).
      2.   Določbe iz členov 13 in 14 se ne uporabljajo v prvem kvotnem obdobju po prvih treh kvotnih obdobjih.“
   
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 2. maja 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  Sklep Sveta z dne 14. decembra 2011 o podpisu Sporazuma v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo, ter Protokola med Evropsko unijo in vlado Ruske federacije o tehničnih podrobnostih v skladu z navedenim sporazumom (UL L 57, 29.2.2012, str. 1).
   
      (2)  Sporazum v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo (UL L 57, 29.2.2012, str. 3).
   
      (3)  Protokol med Evropsko unijo in vlado Ruske federacije o tehničnih podrobnostih v skladu s sporazumom v obliki izmenjave pisem med Evropsko unijo in Rusko federacijo o upravljanju tarifnih kvot, ki se uporabljajo za izvoz lesa iz Ruske federacije v Evropsko unijo (UL L 57, 29.2.2012, str. 5).
   
      (4)  Izvedbena uredba Komisije (EU) št. 498/2012 z dne 12. junija 2012 o dodelitvi tarifnih kvot, ki se uporabljajo za izvoz lesa iz Ruske federacije v Evropsko unijo (UL L 152, 13.6.2012, str. 28).